Fólk hefur vaxandi áhyggjur af heilsu rússneska stjórnarandstæðingsins Alexei Navalny. Hann hefur verið fluttur úr fangelsi og á spítala.
Navalny hefur verið í mótmælasvelti í nærri þrjár vikur. Í lok mars sagðist hann ekki ætla að nærast fyrr en hann fengi læknisaðstoð vegna bakverkja og máttleysis í fótum. Eftir að læknar hans gáfu út að hann væri í hættu á að fá hjartaáfall eða nýrnabilun hefur hann nú verið fluttur úr fanglesi og á spítala. Stuðningsmenn hans óttast að hann geti fallið frá á hverri stundu en í yfirlýsingu frá rússnesku fangelsmálastofnuninni í dag segir að hann sé við viðunandi heilsu.
Læknar hans og talsmenn segjast hvorki vita hvaða meðferð hann hefur fengið né hvort hann hafi sjálfur samþykkt hana. Navalny hefur verið í fangelsi frá því febrúar þar sem hann afplánar tveggja og hálfs árs dóm fyrir brot á skilorði. Hann telst hafa brotið skilorð þegar hann var fluttur meðvitundarlaus frá Rússlandi til Þýskalands í haust eftir að eitrað var fyrir honum. Fangelsisdómi yfir honum verið mótmælt víða um heims, meðal annars hér á Íslandi. Í janúar voru þúsundir handteknir í Rússlandi þegar fjöldamótmæli brutust út á götum úti víða um landið. Innanríkisráðherra Rússlands hefur varað fólk við því að grípa aftur til mótmæla en stuðningsmenn Navalnys undirbúa mótmæli á miðvikudag, sama dag og Vladimír Pútin, forseti Rússlands, flytur árlegt ávarp sitt fyrir rússneska þinginu.
Rússneski stjórnarandstæðingurinn Alexei Navalny hefur verið fluttur úr fangelsi á spítala. Hann hefur verið í mótmælasvelti í tuttugu daga og læknar segja hættu á að hann fái hjartaáfall eða nýrnabilun. 